

**ELŐTERJESZTÉS**

**ingatlanok Magyar Államtól történő megigénylésére a Déli Iparterület vonatkozásában**

**Tisztelt Közgyűlés!**

Az állami vagyonról szóló 2007. évi CVI. törvény 36. § (2) c) pontja lehetőséget biztosít, hogy az állami vagyon tulajdonjogának ingyenes átruházása megtörténhessen a helyi önkormányzatok részére jogszabályban foglalt feladataik elősegítése érdekében.

Az 1461/2023. (X. 26.) Korm. határozat – *az egri Déli Ipari Park villamosenergia-hálózatfejlesztés előkészítéséhez kapcsolódó intézkedésekről, valamint a szükséges forrás biztosításáról* – rendelkezése értelmében az MVM Émász Áramhálózati Kft. (továbbiakban: MVM) az állam tulajdonában és a Magyar Nemzeti Vagyonkezelő Zrt. (továbbiakban: MNV) tulajdonosi joggyakorlása alatt álló Eger belterület 9837/37 helyrajzi számú ingatlanon az egri Déli Ipari Park, illetve Eger város biztonságos villamosenergia-ellátásának érdekében hálózatfejlesztési beruházást tervez megvalósítani. A beruházás előkészítéseként az MVM elkészíttette a beruházással érintett területrész leválasztásához szükséges telekalakítási vázrajzot (1. melléklet). A telekalakítás után a 9837/37 helyrajzi számú ingatlanból várhatóan kialakuló 9837/41 helyrajzi számú 4 ha 4667 m2 térmértékű ingatlan tulajdonjogát kezdeményezhetné az Önkormányzat ingyenesen megszerezni.

A Déli Iparterületen Eger Megyei Jogú Város Önkormányzata ipar-, gazdaság-, és infrastruktúra fejlesztéseket tervez. Az ingatlanokat az Önkormányzat a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott kötelezően ellátandó településfejlesztéssel, településrendezéssel kapcsolatos önkormányzati feladatok ellátása érdekében kívánja tulajdonba venni. A fenti ingatlanok jelenleg gondozatlanok, az Önkormányzat vállalná a területeknek városképi szempontból esztétikusabbá, rendezettebbé tételét.

Ennek keretében indokolt, hogy Eger Megyei Jogú Város Önkormányzatának Közgyűlése kezdeményezze a Magyar Állam 1/1 arányú tulajdonában és az MNV tulajdonosi joggyakorlása alatt álló 9838/8 és telekalakítás után a 9837/37 helyrajzi számú ingatlanból várhatóan kialakuló 9837/41 helyrajzi számú ingatlanok, illetve a MÁV Magyar Államvasutak Zrt. (továbbiakban: MÁV) 1/1 arányú tulajdonában álló 9838/7 helyrajzi számú ingatlan (2. melléklet) ingyenes önkormányzati tulajdonba adását.

Az Önkormányzat az alábbi belterületi ingatlanok tulajdonjogát szeretné ingyenesen megszerezni (3. melléklet):

1. egri belterületi 9838/7 helyrajzi számú, „Kivett üzemi terület” megnevezésű, 2 ha 8744 m2 térmértékű ingatlan,
2. egri belterületi 9838/8 helyrajzi számú, „Kivett üzemi terület” megnevezésű, 9317 m2 térmértékű ingatlan,
3. a telekalakítás eredményeként kialakuló egri belterületi 9837/41 helyrajzi számú, „Kivett üzemi terület” megnevezésű, 4 ha 4667 m2 térmértékű ingatlan.

A MÁV 1/1 arányú tulajdonában álló egri belterületi 9838/7 helyrajzi számú, „Kivett üzemi terület” megnevezésű, 2 ha 8744 m2 térmértékű ingatlan Önkormányzat részére történő ingyenes tulajdonba adásának feltétele, hogy a terület a Magyar Állam tulajdonába kerüljön.

A tulajdonba adáshoz szükség van arra, hogy a Közgyűlés külön határozatot hozzon az ingatlanok térítésmentes önkormányzati tulajdonba adásának kezdeményezéséről, amely tartalmazza az állami vagyonnal való gazdálkodásról szóló 254/2007. (X.4.) Korm. rendelet (a továbbiakban: Korm. rend.) 50. § (2) bekezdése szerinti tartalmi elemeket. Ennek megfelelően tartalmaznia kell a tulajdonba adásra vonatkozó igényt megjelölve a konkrét felhasználási célt, a segítendő feladatot, az azt előíró jogszabályi rendelkezést, valamint a kezdeményező nyilatkozatát arról, hogy vállalja a tulajdonba adás érdekében felmerülő költségek megtérítését.

Az Ingatlanoknak az Önkormányzat részére történő ingyenes átruházására irányuló kezdeményezéshez továbbá az ingatlanokra vonatkozóan ingatlan forgalmi értékbecslések elkészítése szükséges.

**Kérem a Tisztelt Közgyűlést, hogy fogadja el az alábbi határozati javaslatokat.**

Eger, 2024. november 27.

**Vágner Ákos**

**Eger Megyei Jogú Város Polgármestere**

**Határozati javaslat:**

1. **Eger Megyei Jogú Város Önkormányzatának Közgyűlése felkéri Eger Megyei Jogú Város Polgármesteri Hivatalának érintett szakirodáját, hogy a nemzeti vagyonról szóló 2011. évi CXCVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján készítse elő a Magyar Állam 1/1 arányú tulajdonában és a Magyar Nemzeti Vagyonkezelő Zrt. tulajdonosi joggyakorlása alatt álló 9838/8 és telekalakítás után a 9837/37 helyrajzi számú ingatlanból várhatóan kialakuló** **9837/41 helyrajzi számú ingatlanok, illetve a MÁV Magyar Államvasutak Zrt. 1/1 arányú tulajdonában álló 9838/7 helyrajzi számú ingatlan ingyenes önkormányzati tulajdonba adásának kezdeményezéséről szóló előterjesztést.**
2. **Eger Megyei Jogú Város Önkormányzatának Közgyűlése felhatalmazza a Polgármestert, hogy a fent megjelölt ingatlanok kapcsán tárgyalásokat kezdeményezzen és folytasson az állami tulajdonú ingatlanok vagyonkezelőjével, valamint a MÁV Magyar Államvasutak Zrt. tulajdonában álló 9838/7 helyrajzi számú ingatlan tekintetében a MÁV Zrt.-vel és annak állami tulajdonosi joggyakorlójával annak érdekében, hogy az ingatlanok a Déli Iparterület szerves részeként Eger város gazdaságfejlesztési törekvéseit támogatva és az Önkormányzat közfeladatainak ellátását szolgálva mielőbb Eger Megyei Jogú Város Önkormányzatának tulajdonába kerülhessenek térítésmentesen.**

**Felelős: Vágner Ákos Polgármester**

**Dr. Barta Viktor jegyző megbízásából:**

**Juhász Éva Vagyongazdálkodási Iroda vezetője**

**Dr. Kormos Ádám Kabinet Iroda vezetője**

**Határidő: 2025. december 31.**